Austurríkismaðurinn Johannes Strolz varð í morgun Ólympíumeistari í alpatvíkeppni á vetrarólympíuleikunum í Beijing í Kína. Hann fetaði þar með í fótspor föður síns, Huberts Strolz sem varð Ólympíumeistari í alpatvíkeppni á vetrarólympíuleikunum í Calgary 1988.
Í alpatvíkeppni fara keppendur fyrst eina ferð í bruni og svo aðra ferð í svigi. Það er svo samanlagður tími úr greinunum tveimur sem gildir. Í alpatvíkeppninni þurfa keppendur að vera nokkuð fjölhæfir í alpagreinum, því tvíkeppnin reynir bæði á hæfni í hraðagreinum og í tæknigreinum. Það er nokkuð sem austurríska Strolz fjölskyldan hefur greinilega náð góðum tökum á. Strolz var fjórði í bruninu en vann það upp með frábærri svigferð og náði besta tímanum í sviginu. Norðmaðurinn Aleksander Aamodt Kilde vann silfrið í tvíkeppninni í dag. Kærasta hans, hin bandaríska Mikaela Shiffrin hefur mikið verið í sviðsljósinu á Ólympíuleikunum í Beijing. Shiffrin sem er besta alpagreinakona dagsins í dag og ein stærsta stjarna leikanna féll úr leik bæði í svigi og í stórsvigi strax í fyrri ferð. Aamodt Kilde birti fallega færslu á Instagram í gær til stuðnings kærustu sinni áður en hann svo sjálfur vann silfur í alpatvíkeppninni.
Spennan í 10 kílómetra göngu kvenna með hefðbundinni aðferð var æsispennandi. Hin norska Therese Johaug vann afar nauman sigur á Kerttu Niskanen frá Finnlandi.
Bæði Alþjóða Ólympíunefndin og rússneska Ólympíunefndin verjast fregna með skautakonuna Kamilu Valievu. Valieva sem er fimmtán ára og var í sigurliði Rússlands í liðakeppninni í listskautum er talin hafa fallið á lyfjaprófi. Verðlaunaafhendingin fyrir liðakeppni listskautanna hefur enn ekki farið fram, en keppni lauk 7. febrúar. Rússneska dagblaðið RBC hélt því fram í gær að í ljós væri komið að Valieva hefði notað ólöglega lyfið Trimetazidine. Það sé lyf sem notað sé vegna brjóstverkja eða hjartavandamála. Efnið hefur þó líka þá eiginleika að hjálpa til við að ná endurheimt og auka blóðflæði í líkamanum. Nokkuð sem WADA, Alþjóða lyfjaeftirlitið telur árangursbætandi og hefur á bannlista sínum.
